La matrícula per a l’Escola de Pasqua 2024 comença el 4 de març
2025-07-24

Ja està tot preparat perquè les xiquetes i els xiquets de Burjassot gaudisquen de les seues vacances de Pasqua divertint-se i, alhora, compartint el seu temps amb noves amigues i amics. L’Ajuntament, a través de les Regidories de Cultura i Joventut, dirigides per Javier Naharros, celebrarà, un any més, la seua tradicional Escola de Pasqua, un projecte d’oci i temps lliure per als xiquets i xiquetes de Burjassot que també ajuda a les famílies que han de conciliar els seus treballs amb el període vacacional de les seues filles i fills.

La matrícula per a l’Escola de Pasqua 2024 començarà dilluns que ve 4 de març, a les 9.00 h i es realitzarà preferentment de manera telemàtica en la Carpeta Electrònica. També es podran realitzar les matrícules presencialment, a la Casa de Cultura, amb cita prèvia.

L’Escola de Pasqua 2024 tindrà lloc els dies 28 de març, 2, 3, 4, 5 i 8 d’abril i està dirigida a xiquetes i xiquets de 4 a 12 anys, nascuts entre el 2012 i el 2020. L’horari normal de l’Escola és de 9.00 h a 13.30 h i el preu és de 35 euros. L’horari especial, que també cobreix el tram de 8.00 h a 9.00 h s’incrementa amb un suplement de 7 euros, mentres que el servei de menjador, de 13.30 h a 15.00 h, té un suplement de 25 euros.

Les famílies nombroses es podran beneficiar del 50% de descompte, mentres que sobre les famílies nombroses especials s’aplicarà un descompte del 100%. En tots dos casos el descompte serà sobre el servei educatiu.